भगते दे आले सुनियै मन बथ्हेरा तौला चलने गी आखै, पर लत्तां जवाब देन लगी पेदियां हियां। उद्धरा दिन बी ढाला पेई गेदा हा। चौंदां-पन्दरां मील दे प्हाड़ी पैंडे ने जै-बलाई दितती दी ही। अजें बझोई दे बाद दूआ बसांऽ, फ्ही बझोई दे ख’ल्लें ल्याड़ू नां दी जगह पर कीता हा, जित्थें इक हट्टी आले ने असेंगी इक-इक गलास चाह् ते इक-इक कलाड़ी भुन्नियै दित्ती ही। पर, लक्ख तरले करने पर बी पैसे नेसे लैत्ते, जे इनें कदूं रोज-रोज साढ़ै प्हाड़ औना ऐ। किन्ने हिरखें-भरोचे ते सच्चे-सुच्चे मन न, इस प्हाड़ैं दे। ल्याड़ू दे परैंत दूआ बसांऽ भीनी दे कंढै ते त्रीया बदन्होते आले ढक्कै दे ख’ल्लें ट्रगला नां दी जगह पर कीता हा, जित्थें भगते ने, अपनी स्यालै आली ब्हेली बी फिरी-टुरियै दस्सी ही। कीके बदन्होते बर्फां पेई जाने दे कारण एह् स्याल इत्थें गै कटदे न। फ्ही बांदी ब्हार औंदे बदन्होतै चली जन्दे न। सोहे दे दिनें ब्हेली च छड़े बसोआले गै रौंह्‌दे न ते स्याल आपूं बी आई पुजदे। इयां औन-जान सोचदे औं ढक्क—चढ़दा जा-दा हा, तां चानचक्क इक गीतै दी मन-मोह्‌नी भाखै ने मेरे पैर रोकी ले-